  Туспуктэм: Елена Максимовалэн архивысьтыз Наталия Сильвестрова Тулыспаллэн кутсконаз Болгариысь София карын чеберлыкъя но анайлыкъя «Миссис Вселенная – 2022» вожвылъяськон ортчиз. Пӧртэм кунъёсысь чебересь, йӧноесь кышномуртъёс ӵошатскизы, асьсэлэсь быгатонлыкъёссэс возьматӥзы. Сӥлы нимез Удмуртиысь чеберай Елена Максимова басьтӥз. Пусъёно, та вожвылъяськонын нырысьсэ Россиысь кышномурт вормиз. Дуннеысь тужгес но устоез анайлэн но кышнолэн улонэз но вожвылъяськонэ пыриськемез сярысь «Меӵ удмуртъёс» ӵектосамы вералом. Пинал дырыз но кылысь кылэ берыктӥсь луыны малпанъёсыз Елена Максимова Кез ёросысь Вуж Гӧя гуртын вордскиз. Атаез соку механик вал, анаез нырысь вузкаронниын ужаз, бӧрысь бухгалтер луиз. Куинь классэз вордскем гуртысьтыз школаын дышетскиз. Собере семьязы Кезэ улыны выжиз, ньылетӥ классысен укмысэтӥ классозь каргурт школаын тодон-валан люказ. Бадӟым классъёсын Ижкарысь 56 номеро гимназиын дышетскиз. « Милям вал класс, кудаз быдэс Удмуртиысь нылпиосты люказы. Педагогический шуыса нимаське вал со. Мон отын дышетски » Елена Максимова, «Миссис Вселенная – 2022» вожвылъяськонын вормись Елена пичи дырысеныз ик англи кылын тунсыкъяськиз. Будыса переводчик луыны малпа вал. Соин, школаын дышетскыкуз, кылэз рос-прос дышетыны тыршиз, репетиторъёсын ужаз. Озьы ке но, нокин ӧз оскы, со малпанлэсь мар ке пӧрмоз шуыса. « 10-тӥ класс бере мон куинь арнялы Англие кылъя школае дышетскыны мынӥ. Отын ик мон англи кылын но вераськыны дыши » Елена Максимова, «Миссис Вселенная – 2022» вожвылъяськонын вормись Елена Максимовалэн куинь вылӥ образованиез. Школаез йылпумъямез бере малпаз: англи кылэз гинэ тодыса кыдёке уз кошкы, кулэ зэмос профессия басьтыны. Озьы Удмурт кун университетысь психологияя, педагогикая но мерлыко технологиосъя институтэ пыриз. Берпуметӥ курсъёсы вуыса, юристлы дышетскыны малпаз на, озьы кыкетӥ образование басьтӥз. Психологи удысын дышетсконзэ Англиын магистратураын азьланьтыны малпаз. « Англи кылъя дышетӥсе Англие магистратурае дышетскыны ӵектӥз. Мыныны малпай. Нырысь мон укмыс толэзь Кембриджын улӥ, университетэ пырыны дасяськи. Борысь Англиысь тужгес но усто дышетскон интыос пӧлысь Эксетер университэ пыри, мерлыко но радъян психологи ӧръя дышетски » АвторЕлена Максимова, «Миссис Вселенная – 2022» вожвылъяськонын вормись Туспуктэм: Елена Максимовалэн архивысьтыз Кылъёсты тодон нянь сётэ! Елена Максимова куинь кылын вераськыны быгатэ: удмурт, ӟуч но англи. Анаеныз но выныныз удмурт кылын вераськыны тырше. Со пусъе, удмурт кылэз тодыны туж умой но пайдаё. « Кылсярысь, кунгож сьӧрын удмуртэн оломарно сярысь вераськыны быгатӥськод. Адямиос юало, мар кыл со шуыса, нош ми удмурт шуыса валэктӥськом. Англи кылэз котькин но тодэ, ӟучез но тросэз тодо, нош удмуртэз – уг. Соин маке лушкем сярысь удмурт кылын вераськыны туж маскара!  » Елена Максимова, «Миссис Вселенная – 2022» вожвылъяськонын вормись Кылъёсын тунсыкъяськемзэ семьяяз но вӧлмытыны тырше. Кылсярысь, пиез китай но англи кылъёсты дышетэ. Нылпиоссэ удмурт кыллы но дышетыны мылкыд каре, но жаляса вера, удмурт кылын ӧжыт верасько, сое ляб тодо ни шуыса. Кылъёсты тодон Елана понна уж но луиз. « Университетысь англи кылъя дышетӥсе центр усьтыны мылкыд сётӥз, ӧнерчиосты люканы но юрттӥз. Со ачиз методист, методикая дышетӥсь, соин со визьмо но дышетыны быгатӥсь студентъёсты тодэ вал. Озьы тӥни школа усьтыса оскалто шуыса малпай » Елена Максимова, «Миссис Вселенная – 2022» вожвылъяськонын вормись Кылъёсты дышетонъя центраз даслэсь трос кылъёсты дышето, соос пӧлын удмуртэз но вань. Туспуктэм: Наталия Сильвестрова «Тросэзлэн нылъёслэн чеберлыкъя конкурсэ пуриськемзы потэ» Елена Максимова чеберлыкъя вожвылъяськонъёсын тунсыкъяськиз. Вера, тросэз нылъёслэн сыӵе конкурсэ пыриськемзы потэ, со но пӧртэм ӧвӧл. 2022-тӥ арын «Миссис Удмуртия» вожвылъяськонэ пыриськон понна куриськонъёсты куто шуыса тодӥз. Мылкыдыз ӝутскиз, ас кужымзэ эскерыны малпаз. « Быдэс арня ӵоже ми дасяськимы. Тренажёр залын вырим, сиськеммес чаклам. Но мон понна со секыт ӧй вал, малы ке шуоно азьло ик тазалыко улон сямез возисько вал ни. Со сяна, дефилее ветлӥ, сцена вылтӥ шонер но чебер ветлыны дышетски » АвторЕлена Максимова, «Миссис Вселенная – 2022» вожвылъяськонын вормись Вожвылъяськонын Елена «Выбор спонсора», «Миссис идеал» но «Миссис Удмуртия Russia 2022» номинациосын вормиз. Со бере Москваын «Миссис Россия» вожвылъяськонэ пыриськиз: Удмуртимес возьматӥз, быдэс Россиысь чеберайёсын ӵошатскиз. Отын со «Вторая Вице-миссис Россия Мира – 2022» луиз. Со вормон «Миссис Вселенная» вожвылъяськонэ пыриськыны луонлык сётӥз. Туспуктэм: Елена Максимовалэн архивысьтыз Дасяськыны дыр туж ӧжыт вал шуыса тодаз вае Елена. Соку со малпаськонэ усиз, мыноно-а яке ӧвӧл. « Туж потэ вал отчы пыриськеме. Матысь адямиосыным вераськи. Соос «Эн мыны ни, марлы со тыныд кулэ?» гинэ шуизы. Мылкыды воксё усиз. Кема малпаськи мон, мар карыны, уйзэ но ӧй изьы. Соку анае вӧзы пукси но шуисько: «Мынам туж потэ мынэме, но мыным тынад юрттэмед, мылкыд сётэмед кулэ». Анае кышка вал монэ отчы келяны, озьы ке но со ӟеч кылзэ вераз. Бичаськи но мынӥ »АвторЕлена Максимова, «Миссис Вселенная – 2022» вожвылъяськонын вормись Рос-прос дасяськиз Елена вожвылъяськонэ пыриськон понна. Стилистэн пумиськыса, котькуд нунал сярысь кенешизы: мар дӥсяны, кызьы буяськыны, кыӵе пельугы поныны шуыса но вераськизы – ваньзэ нимысьтыз малпазы. Дэремзэ вожвылъяськонэ кошкон нунал азьын ӝытазе гинэ вурыса быдтӥзы ай, но, сцена вылэ соин потыны ӧз лэзе шуыса серекъя Елена. Туспуктэм: Елена Максимовалэн архивысьтыз «Чебер шоры гинэ ӧз учке, ваньзэ чаклазы» Вожвылъяськонэ пыриськон понна чеберайёс «Домашнее насилие» темая асьсэлэсь малпанъёссэс, сюлэмшугъяськоннъёссэс ведеоын возьматӥзы яке верос дасязы.  « Ми ваньмы анайёс, ваньмы бызем кышномуртъёс. Мон малпасько, со туж тупась тема. Тросэз отысь нылъёс пӧлысь секыт улон югдурын вал, соос асьсэ опытсы сярысь веразы. Бен, соос чебересь но азинлыкоесь, озьы ке но ваньзылэн улонзы капчи ӧвӧл. Соос шуг-секытъёс пыр ортчизы но со сярысь веразы. Котькин но уз но вера ук, малы ке шуоно со туж вӧсь но кышкыт. Мон соосты синкылиен кылзӥськи » АвторЕлена Максимова, «Миссис Вселенная – 2022» вожвылъяськонын вормись Со сяна, пыриськисьёс калык дӥсьёс дасязы, со пыр кунэнызы тодматӥзы. Елена зарни шепъёсын но сяськаосын дэрем дӥсяз, соин со Удмуртилэсь паськыт бусыоссэ возьматӥз. « Мон малпасько, асьме Удмуртимы – со калыкез сюдӥсь. <…> Возьматэме потӥз бусы кадь паськыт лулмес, ми вазиськонлы усьтӥськемын шуыса » Елена Максимова, «Миссис Вселенная – 2022» вожвылъяськонын вормись Туспуктээм: Елена Максимовалэн архивысьтыз Елена Максимова чеберайёслэсь рос-прос дасяськемзэс пусйиз. Котькуд нунал макияж, причёска, дэрем дасяно. Озьы ке но, вожвылъяськонын вормон понна чебер гинэ луыны тырмыт ӧвӧл. Эскеризы егит кышномуртъёслэсь визьзэс, быгатонлыкъёссэс, дисциплиналы но бадӟым саклык висъяськиз. « Чебер шоры гинэ ӧз учке, ваньзэ чаклазы. Кылсярысь, вал сыӵе учыръёс, ку нылаш лентазэ вунэтӥз, соку солэсь баллзэ кушто, дырыз-дыръя ӧд вуы ке – озьы ик минус балл. Тыныд одӥг пол мар ке веразы, нош тон ӧд быдэсты – дас баллдэ соку ик ыштӥд. Туж чурытэсь куронъёс вал » АвторЕлена Максимова, «Миссис Вселенная – 2022» вожвылъяськонын вормись Вожвылъяськон дыръя чеберайёслэн ӟеч кусыпъёссы кылдӥзы. Егит кышномуртъёс эшъяськизы, ас малпанъёссэс ог-огзылы вераллязы. Елена оске, соос азьланяз но кусыпсэс возёзы шуыса. «Зэмос кышномурт ӟибыт, лякыт луыны кулэ» Котькыӵе вожвылъяськонэ пыриськыку тулкымъяськон вань. Елена Максимова но со пыр ортчиз. Со понна Миссис Вселеннаялэн оскымон юрттӥсьёсыз вань – семьяез, нылпиосыз, матысь адямиосыз мылкыд но ас кужымезлы оскон сёто. Соослэн юрттэмзытэк номыр ӧй пӧрмысал шуыса вера. Со сяна, кышканъёссэ вормыны «Миссис Удмуртия» но «Миссис Россия» конкурсъёсы пыриськемез, сцена вылын вераськемез юрттӥз. « Мон со понна ик «Миссис Удмуртияе» пыриськи вал, со тулкымъяськонэз вормон понна. Мон адямиосын ужасько, мыным, кылсярысь, анай-атайёс азьын, нылпиос азьын вераськоно луэ. Соин мыным асме шонер возьматыны кулэ, чебер сылыны, чебер вераськыны. Туж куалекъясько вал, сцена вылыны выступать карыны кулэ луэ ке. Со адямиослэн одӥгез бадӟым кышканзы, мон шуысал. Али мынам сыӵе кышканэ ӧвӧл ни » Елена Максимова, «Миссис Вселенная – 2022» вожвылъяськонын вормись Туспуктэм: Елена Максимовалэн архивысьтыз Елена уг ваты, котькуд удмуртлэн кадь ик, солэн но возьдаськон сямыз вань шуыса. Но сое со аламаен уг лыдъя. Зӥбыт луэмез понна ик вожвылъяськонын солы, валтӥсь титул сяна, «Delicate» («Лякыт») ним сётӥзы. Чеберай данъяське со удмурт сямыныз, сое висъясь аспӧртэмлыкеныз нима. « Со сямез быдтоно ӧвӧл. Югдуръя гинэ учконо, кызьы астэ возёно. Мон малпасько, со сям мыным юрттэ, малы ке шуоно зэмос кышномурт ӟибыт, лякыт луыны кулэ, ассэ гольтырес возьыны кулэ ӧвӧл » Елена Максимова, «Миссис Вселенная – 2022» вожвылъяськонын вормись Котькуд тодмо луэм адями дунъетбурен (критикаен) пумиське. Ваньзы сое чиданы уг быгато. Елена Максимова, «Миссис Вселенная» луиз ке но, сыӵе ик лачмыт кылиз. Урод веранъёслы но со дась вал шуыса вера. Еленалэн вӧзаз котьку но яратоно но матысь адямиосыз, кин дуно но мусо луэ, кин ӟеч кылын буйгатоз но капчи мылкыд сётоз, кин понна со тырше. « Кожало, корона дӥсяй но кизили луи. Со озьы ӧвӧл, мынам сыӵе малпанъёсы ӧвӧл. Мон кызьы улӥ, озьы ик улӥсько но ужасько » Елена Максимова, «Миссис Вселенная – 2022» вожвылъяськонын вормись Вожвылъяськон нылкышнолэсь трос кужымзэ кыскиз, соин ик та дыре аслыз шутэтскыны сётэ. Мар азьланяз луоз уг тоды, али улон ас öраз пырыны кулэ, шуэ чеберай. Нош кызьы меда Миссис Вселенная шутэтске? Дуннеысь чеберез но устоез анай ваньмон дырзэ чылкыт омырын ортчытыны тырше. Туж яратэ семьяеныз инкуазе потаны, гурезь куасэн нискыланы. Еленалэн картэз фестивальёсты радъянэн ужа, соин ачиз но ужрадъёсы мыло-кыдо пыриське. Бакча ужлэсь но уг кышка: емыш бичанэз, музъем вылын ужез кельшытэ. Солэсь йыр сайкытске, шуэ чеберай. Туспуктэм: Елена Максимовалэн архивысьтыз Пичи дырыныз ӵошатыса, Елена Максимова чылкак мукет адями, кадь. Со шыпыт, востэм нылаш ӧвӧл ни, зэмос, рос-прос кышномурт луиз. Со понна чеберай кузь сюрес ортчиз, трос ужаз но тыршиз. Егитъёслы но со дӥсьтыны но выльзэ утчаны сӥзе. « Эн кышка но эстэ эн ышты! » АвторЕлена Максимова, «Миссис Вселенная – 2022» вожвылъяськонын вормись Тегъёс: Удмуртия меӵудмуртъёс Чеберай чеберлык вожвылъяськон  